Period: Old Babylonian
Genre: Literary
Transliteration:
<SURFACE>
saŋ-ki gid₂-da {d}en-lil₂-la₂-ke₄
kiš{ki} gud an-na-gin₇ im-ug₅-ga-ta
e₂ ki unug{ki}ga gud mah-gin₇ sahar-ra mi-ni-ib-gaz-a-ta
ki ud-ba šar-ru-gen₆ lugal a-ga-de₃{ki}ra
sig-ta igi-nim-še₃ {d}en-lil₂-le
nam-en nam-lugal-la mu-un-na-an-šum₂-ma-ta
ud-ba eš₃ a-ga-de₃{ki} kug {d}inana-ke₄
ama₅ mah-a-ni-še₃ im-ma-an-du₃-du₃
ul-maš{ki}a {ŋiš}gu-za ba-ni-in-gub
lu₂-tur gibil-bi e₂ du₃-u₃-gin₇
dumu ban₃-da ama₅ ŋa₂-ŋa₂-gin₇
e₂ niŋ₂-gur₁₁-ra niŋ₂ sa₂ di-de₃
iri{ki}bi dur₂ ki ŋar šum₂-mu-de₃
uŋ₃-bi u₂ nir-ŋal₂ gu₇-u₃-de₃
uŋ₃-bi a nir-ŋal₂ na₈-na₈-de₃
saŋ a tu₅-a kisal hul₂-le-de₃
ki ezem-ma uŋ₃ sig₇-ge-de₃
lu₂ zu-u₃-ne teš₂-bi gu₇-u₃-de₃
lu₂ bar-ra mušen nu-zu-gin₇ an-na ni₁₀-ni₁₀-de₃
mar-ha-ši{ki} le-um-ma gur-ru-de₃
{ugu}ugu₄-bi am-si mah ab₂-za-za u₂-ma-am ki ba₉-ra₂
šag₄ sila daŋal-la-ke₄ teš₂-bi tag-tag-ge-de₃
ur-gir₁₅ ur-nim tarah kur-ra {udu}a-lum zulumhi si kušu kur-ra anše-kur-ra
kug {d}inana-ke₄ u₃ nu-um-ši-ku-ku
ud-ba a-ga-de₃{ki} e₂ ziz₂-a-ba kug-sig₁₇ mi-ni-in-si
e₂ ziz₂ babbar-ra-ba kug-babbar mi-ni-in-si
arah₄ še-ba urud an-na {na₄}lagab za-gin₃-na sa₂ im-mi-in-dug₄-dug₄
guru₇-bi bar-ta im ba-an-ur₃
um-ma-bi ad gi₄-gi₄ ba-an-šum₂
ab-ba-bi ka-inim-ma ba-an-šum₂
ki-sikil-bi <unk> ba-an-šum₂
ŋuruš-bi a₂ {ŋiš}tukul-la ba-an-šum₂
di₄-di₄-la₂-bi šag₄ hul₂-la ba-an-šum₂
emeda-ga-la₂ šu gid₂ dumu šagina-ke₄-ne emeda-ga-la₂ dumu šagina-ke₄-ne
{ŋiš}al-ŋar-sur₉-da e-ne im-di-ne
iri{ki} šag₄-bi tigi-a bar-bi-ta gi-gid₂ za-am-za-am-ma
kar {ŋiš}ma₂ us₂-bi mud₅-me-ŋar-ra
kur-kur u₂-sal-la i-im-nu₂
uŋ₃-bi ki sag₉-ga igi bi₂-ib-du₈
lugal-bi sipad {d}na-ra-am{d}suen-e
barag kug a-ga-de₃{ki}še₃ ud-de₃-eš₂ im-e₃
bad₃-bi hur-saŋ-gin₇ an-ne₂ im-us₂...gal
abul-a-ba {id₂}idigna a-ab-ba-še₃ du-u₃-gin₇ de₂-a-gin₇
kug {d}inana-ke₄ ka-bi ŋal₂ bi₂-in-taka₄
ki-en-gi-ra niŋ₂-gur₁₁ ni₂-ba-ta {ŋiš}ma₂ im-da-gid₂-de₃
mar-tu kur-ra lu₂ še nu-zu
gud du₇ maš₂ du₇-da mu-un-na-da-an-ku₄-ku₄
me-luh-ha{ki} lu₂ kur gig₂-ga-ke₄
niŋ₂-šu kur₂-kur₂-ra mu-un-na-ra-ab-ed₃-de₃ kur-kur-ra
elam{ki} su-bir₄{ki} anše barag la₂-gin₇ niŋ₂ mu-na-ab-la₂-la₂
ensi₂-ensi₂ saŋŋa-e-ne...
saŋ-tun₃ gu₂-edin-na-ke₄-ne
nidba itid-da zag-mu-bi si am₃-sa₂-e-ne
abula a-ga-de₃{ki}ka a-gin₇ kuš₂ mi-ni-ib-ŋal₂
nidba-bi kug {d}inana-ke₄ šu teŋ₃-ŋe₂₆ nu-zu
dumu-gir₁₅-gin₇ e₂ ki ŋar di-da la-la-bi nu-um-gi₄ du₃-u₃-de₃
inim e₂-kur-ra me-gin₇ ba-an-ŋar
a-ga-de₃{ki} tuku₄-e mu-un-na-la₂-la₂
ul-maš{ki}a ni₂ im-ma-ni-in-te
iri{ki}ta dur₂-ra-ni ba-ra-ŋen
ki-sikil ama₅-na šub-bu-gin₇
kug {d}inana-ke₄ eš₃ a-ga-de₃{ki} mu-un-šub
ur-saŋ {ŋiš}tukul-a saŋ ŋa₂-ŋa₂-gin₇
iri{ki}ta me₃ šen-šen im-ma-ra-e₃ im-ma-ra-an-ri
lu₂-kur₂-ra-ra gaba ba-ni-in-ri
ud nu <unk> am₃ ud nu <unk> am₃
sa nam-en-na aga nam-lugal-la
ma-an-si-um {ŋiš}gu-za nam-lugal-la šum₂-ma
{d}nin-urta-ke₄ e₂-šu-me-ša₄-na ba-ni-in-kur₉
iri{ki} ka-inim-ma-bi {d}utu ba-an-de₆
ŋeštug₂-bi {d}en-ki-ke₄ ba-an-de₆
me-lem₄ an-ne₂ im-us₂-sa-a-bi
an-ne₂ an-šag₄-ga ba-e-ed₃ ba-an-e₃ ba-an-de₆
{ŋiš}dimgul kug im-du₃-du₃-a-bi
{d}en-ki-ke₄ abzu-a mi-ni-in-bu
{ŋiš}tukul-bi {d}inana-ke₄ ba-an-de₆
eš₃ a-ga-de₃{ki} zi-bi suhur{ku₆} tur-ra-gin₇ engur-ra ba-an-til
iri{ki} teš₂-bi igi-bi am₃-da-ŋal₂
am-si mah-gin₇ gu₂ ki-še₃ mi-ni-ib-ŋar
gud mah-gin₇ si am₃-da-il₂-il₂
ušumgal uš₂-a-gin₇ saŋ am₃-ma-ze₂-re
me₃-gin₇ nam-dugud-ba am₃-da-ab-lah₄-lah₄-e
nam-lugal a-ga-de₃{ki} ki-tuš gen₆-na dug₃ nu-tuš-u₃-de₃
egir-bi niŋ₂ na-me nu-sag₉-ge-de₃
e₂ tuku₄-e erim₃ sag₂ di-de₃ sig₁₀-sig₁₀-ge-dam
{d}na-ra-am{d}suen maš₂-ŋi₆-ka igi ba-ni-in-du₈-a
šag₄-ga-ni-še₃ mu-un-zu eme-na nu-um-ŋa₂-ŋa₂ lu₂-da nu-mu-un-da-ab-be₂
e₂ tuku₄...
e₂-ni maš₂...
nam e₂-kur-ra-še₃ tug₂-mu-dur₇-ra ba-an-mur₁₀
{ŋiš}gigir-ra-ni {gi}kid-ma₂-šag₄-ga ba-an-šu₂ {ŋiš}gag bar-ra an-sig₉
{ŋiš}ma₂-gur₈-ra-ni sumur₃ ba-ra-an-si-ig si {ŋiš}ma₂-gur₈-ra-na <unk>...
a₂-šita₄-a nam-lugal-la-ka-ni im-ma-ra-an-ba-ba a₂-šu-du₇-a
{d}na-ra-am{d}suen mu 7(diš)-am₃ mu-un-ge-en
lugal mu 7(diš)-am₃ šu saŋ-ŋa₂ dug₄-ga a-ba igi im-mi-in-du₈-a
šag₄-ga-ni-še₃ mu-un-zu eme-na nu-ŋa₂-ŋa₂ lu₂-da...
e₂-še₃ maš₂-am₃ ši-gid₂-de₃
e₂ du₃-a maš₂-a nu-mu-un-de₃-ŋal₂
2(diš)-kam-ma-še₃ e₂-še₃ maš₂-am₃ ši-gid₂-de₃
e₂ du₃-a maš₂-a nu-mu-un-de₃-ŋal₂
i₃-sig₁₀-ga-na šu-a bal-e-de₃
{d}en-lil₂ niŋ₂-dug₄-ga-ni ba-en-de₃-kur₂
gu₂ ŋar-ra-ni sag₂ ba-an-da-ab-dug₄
erin₂-na-ni zig₃-ga ba-ni-in-ŋar
a₂-tuku kisal mah-še₃ ku₄-ku₄-gin₇
e₂-kur-še₃ šu keše₂ ba-ši-in-ak
dub₃-tuku lirum-še₃ gam-e-gin₇
gi-gun₄-na-aš 3(u) giŋ₄ ba-ši-in-ak
nitah lu₂-la-ga iri{ki} lah₅-gin₇
e₂-še₃ {ŋiš}kun₅ gal-gal ba-ši-in-ri-ri
e₂-kur {ŋiš}ma₂ mah-gin₇ gul-gul-lu-de₃
kur kug ba-al-gin₇ sahar du₈-u₃-de₃
hur-saŋ {na₄}za-gin₃-na-gin₇ ku₅-re-de₃
iri{ki} {d}iškur-re ba-an-de₂-a-gin₇ gu₂ ki-še₃ ŋa₂-ŋa₂-de₃
e₂-e kur{ŋiš}erin-kud nu-me-a
{urud}ha-zi-in gal-gal ba-ši-in-de₂-de₂
{urud}aga-silig-ga a₂ 2(diš)-na-bi-da u₄-sar ba-an-ak
ur₂-bi-a {urud}gi₂-dim ba-an-ŋar
suhuš kalam-ma-ka ki ba-e-la₂
pa-bi-a {urud}ha-zi-in ba-an-ŋar
e₂-e ŋuruš ug₅-ga-gin₇ gu₂ ki-še₃ ba-an-da-ab-la₂
gu₂ kur-kur-ra ki-še₃ ba-an-da-ab-la₂
{ŋiš}alal-bi im-ma-ra-an-zil-zil
im šeŋ₃-šeŋ₃ an-na ba-e-ed₃
ŋiš-kan₄-na-ke₄ ba-ra-an-si-ig teš₂ kalam-ma ba-kur₂ ba-til
kan₄ še nu-kud-da še i-ni-in-kud
šu kalam-ma-ta še ba-da-an-kud
kan₄ silim-ma-bi {ŋiš}al-e bi₂-in-ra
kur-kur-re silim-silim-bi ba-kur₂
a-gar₃ mah a-eštub{ku₆} daŋal-la-gin₇ a-šag₄
e₂-kur-ra {urud}gi₂-dim gal-gal-bi kuš₃-kuš₃-a bi₂-in-sig₁₀-sig₁₀ {urud}ha-zi-in
itima e₂ ud nu-zu-ba uŋ₃-e igi i-ni-in-bar
dub-šen kug diŋir-re-e-ne-ke₄ uri{ki} igi i-ni-in-bar
la-ha-ma dub-la₂ gal e₂-e sug₂-ga-bi
lu₂ an-zil gu₇-a nu-me-eš-a
{d}na-ra-am{d}suen šag₄ izi-ka ba-an-sag₃
{ŋiš}erin {ŋiš}šu-ur₂-men₅ {ŋiš}za-ba-lum {ŋiš}taškarin
ŋiš gi-gun₄-na-be₂-eš <unk> ba-an-sur-sur
kug-sig₁₇-bi mi-si <unk> ra bi₂-in-ak
kug-babbar-bi {kuš}lu-ub₂{kuš}lu-ub₂-šir-ra bi₂-in-ak
urud-bi še mah de₆-a-gin₇ kar-ra bi₂-in-si-si
kug-bi kug-dim₂-e im-dim₂-e
za-bi za-dim₂-e im-dim₂-e
urud-bi simug im-tu₁₁-be₂
niŋ₂-gur₁₁ iri{ki} hul-a nu-me-a
e₂-e {ŋiš}ma₂ gal-gal kar-ra ba-an-us₂
e₂ {d}en-lil₂-la₂-še₃ {ŋiš}ma₂ gal-gal kar-ra ba-an-us₂
niŋ₂-gur₁₁ iri{ki}ta ba-ra-e₃
niŋ₂-gur₁₁ iri{ki}ta ed₂-da-ni
a-ga-de₃{ki} dim₂-ma-bi ba-ra-e₃
{ŋiš}ma₂-e kar ib₂-kur₂ umuš a-ga-de₃{ki} ba-kur₂ ib₂-tuku₄-e eš₃
ud te-eš dug₄-ga kalam teš₂-a ŋar-ra
a-ma-ru zig₃-ga gaba-šu-ŋar nu-tuku
{d}en-lil₂-le nam e₂-kur ki aŋ₂-ŋa₂-ni ba-hul-a-še₃ a-na-am₃ im-gu-lu-a-ba
kur gu₂-bi₂-na-še₃ igi na-an-il₂
hur-saŋ daŋal teš₂-bi nam-ta-an-si-ig
uŋ₃-ŋa₂ nu-sig₁₀-ga kalam-ma nu-šid-da
gu-ti-um{ki} uŋ₃ keše₂-da nu-zu
dim₂-ma lu₂-u₁₈-lu ŋalga ur-ra ulutim₂ {ugu}ugu₄-bi arhuš
{d}en-lil₂-le kur-ta nam-ta-an-e₃
<unk> <unk> buru₅{mušen}gin₇ ki am₃-u₂-us₂
a₂-bi gu maš₂-anše-gin₇ edin-na mu-un-na-an-la₂
niŋ₂ na-me a₂-bi la-ba-ra-e₃
lu₂ na-me a₂-bi la-ba-an-da₁₃-da₁₃
lu₂-kiŋ₂-gi₄-a har-ra-an-na nu-mu-un-ŋen
{ŋiš}ma₂ ra-gaba id₂-da nu-mu-un-dib-be₂
ud₅ gen₆ {d}en-lil₂-la₂ amaš-ta ba-ra-ra-aš na-gada-bi bi₂-in-us₂-u₂-us₂
šilam tur₃-bi-ta ba-ra-ra-aš unud-bi bi₂-in-us₂-u₂-us₂
ŋiš-gu₂-ka en-nu-uŋ₃ ba-e-du₃
har-ra-an-na lu₂-sa-gaz ba-e-tuš ba-e-sag₃
abula kalam-ma-ka {ŋiš}ig im-ma ba-e-gub ba-e-dul
kur-kur-ra bad₃ iri{ki}ne-ne-ka gu₃ gig mi-ni-ib-be₂-ne
iri{ki} šag₄ edin bar daŋal nu-me-a mu₂-sar mu-un-de₃-ŋal₂ bi-in-mu₂
ud iri{ki} ba-dim₂-dim₂-ma-ba ba-sig₁₀-sig₁₀-ga-ba
a-gar₃ gal-gal-e še nu-um-de₆ a-šag₄
a-gar₃ sug₄-sug₄-ge ku₆ nu-um-de₆ a-šag₄
pu₂{ŋiš}kiri₆ lal₃ ŋeštin nu-um-de₆
<unk> sir₂-da la-ba-šeŋ₃ {ŋiš}maš-gurum la-ba-mu₂
ud-ba i₃ 1(diš) giŋ₄-e 1/2(diš) sila₃-am₃
še 1(diš) giŋ₄-e 1/2(diš) sila₃-am₃
siki 1(diš) giŋ₄-e 1/2(diš) ma-na-am₃
ku₆ 1(diš) giŋ₄-e {ŋiš}ba-an-e ib₂-si
ganba iri{ki}ba-ka ur₅-gin₇ ib₂-sa₁₀-sa₁₀
ur₃-ra nu₂-a ur₃-ra ba-ug₇
e₂-a nu₂-a ki nu-um-tum₂
uŋ₃ šag₄-ŋar-bi-ta ni₂-bi-a šu im-dub₂-dub₂-ne
ki-ur₃ ki gal {d}en-lil₂-la₂-ke₄
ur sila sig₉-ga zu₂ ba-ni-ib-keše₂
šag₄-ba lu₂ 2(diš) du teš₂-e ba-ni-ib-gu₇
lu₂ 3(diš) du teš₂-e ba-ni-ib-gu₇
giri₁₇ ba-dub-dub saŋ ba-dab₅-dab₅
giri₁₇ ba-dub saŋ numun-e-eš ba-ab-ŋar
saŋ zid saŋ lul-la šu bal ba-ni-ib-ak
meš₃ meš₃-e an-ta i-im-nu₂
uš₂ lu₂-lul-e uš₂ lu₂ zid-da-ke₄ an-ta na-mu-un <unk>
ud-ba {d}en-lil₂-le eš₃ gal-gal-la-ni-ta
eš₃ gi tur-tur im-ma-ra-an-du₃
ud e₃-ta ud šu₂-uš erim₃-bi ba-tur
um-ma ud-ta ba-ra-ab-taka₄-a
ab-ba ud-ta ba-ra-ab-taka₄-a
gala-mah mu-ta ba-ra-ab-taka₄-a
ud 7(diš) ŋi₆ 7(diš)-še₃
balaŋ 7(diš)-e an-ur₂ gub-ba-gin₇ ki mu-un-ši-ib-us₂
ub₃ me-ze₂ li-li-is₃ {d}iškur-gin₇ šag₄-ba mu-na-an-du₁₂ šem₃ li-li-is₃ šem₃ zabar
um-ma a uru₂-ŋu₁₀ nu-ŋa₂-ŋa₂
ab-ba a lu₂-bi nu-ŋa₂-ŋa₂
gala-e a e₂-kur nu-ŋa₂-ŋa₂
ki-sikil-bi siki šab-bi nu-ŋa₂-ŋa₂
ŋuruš-bi ŋiri₂ saga₁₁ nu-ŋa₂-ŋa₂
er₂-bi er₂ ama a-a {d}en-lil₂-la₂-ke₄
du₆ kug su zig₃ gur₃-ru dub₃ kug {d}en-lil₂-la₂-ke₄ i-im-ŋa₂-ŋa₂-ne
nam-bi-še₃ {d}en-lil₂ itima kug ba-an-kur₉ šag₄-ka-tab-ba ba-an-nu₂
ud-ba {d}suen {d}en-ki {d}inana {d}nin-urta {d}iškur {d}utu {d}nuska {d}nisaba diŋir gal-gal-e-ne diŋir he₂-em-me-eš
šag₄ {d}en-lil₂-la₂-ke₄ a sed₄ im-sed₄-e-ne a-ra-zu-ta ba-ab-be₂-ne im-su₁₃-ne
{d}en-lil₂ iri iri-zu im-hul-a iri-zu-gin₇ he₂-du₃
gi-gun₄-na-zu šu bi₂-in-la₂-la₂ nibru{ki}gin₇ he₂-du₃
iri-ba saŋ tul₂-ba he₂-ni-ib-si-si
lu₂ lu₂-u₃ zu-ne na-an-ni-in-pad₃-de₃
šeš-e šeš-a-ni ŋiškim na-an-ni-in-e₃
ki-sikil-bi ama₅-na ŋiš hul he₂-en-da-ab-ra
ad-da-bi e₂ dam ug₇-a-na gu₃ gig-bi he₂-em-me
tum₁₂{mušen}bi ab-lal₃-ba še he₂-ni-in-ša₄
buru₅{mušen}bi a₂-bur₂-ba niŋ₂ he₂-ni-ib-ra
tum₁₂{mušen} ni₂ te-a-gin₇ ur₅-da he₂-ak-e
2(diš)-kam-ma-še₃ {d}suen {d}en-ki {d}inana {d}nin-urta {d}iškur {d}utu {d}nuska {d}nisaba diŋir he₂-em-me-eš
iri{ki}še₃ igi-ne-ne i-im-ŋa₂-ŋa₂-ne
a-ga-de₃{ki} aš₂ hul-a im-ma-ab-bal-e-ne
iri{ki} e₂-kur-še₃ ba-e-a-ul₄-en {d}en-lil₂ he₂-am₃
a-ga-de₃{ki} e₂-kur-še₃ ba-e-a-ul₄-en {d}en-lil₂ he₂-am₃
bad₃ kug-zu en-na sukud-ra₂-bi a-nir he₂-em-da-sa₂
gi-gun₄-na-zu sahar-gin₇ he₂-dub
dub-la₂ la-ha-ma sug₂-sug₂-ga-bi
ŋuruš mah ŋeštin naŋ-a-gin₇ ki-še₃ he₂-em-ta-ŋa₂-ŋa₂
im-zu abzu-ba he₂-eb-gi₄
im {d}en-ki-ke₄ nam ku₅-ra₂ he₂-a
še-zu ab-sin₂-ba he₂-eb-gi₄
še {d}ezina₂-e nam ku₅-ra₂ he₂-a
ŋiš-zu tir-bi-a he₂-eb-gi₄
ŋiš {d}nin-ildum₂-ma-ke₄ nam ku₅-ra₂ he₂-a
gud gaz-gaz-e dam he₂-en-gaz-e gaz-gaz-zu dam-ni
udu šum-šum-zu dumu he₂-en-šum-e šum-šum-e dumu-ni
ukur₃-zu dumu kug-ge-eš pad₃-da-na a he₂-em-ta-ab-ra-ra
kar-ke₄-zu kan₄ eš₂-dam-ma-na-ka ni₂ ha-ba-ni-ib-la₂-e
ama nu-gig-zu ama nu-bar-zu dumu he₂-en-gi₄-gi₄ dumu-ni
kug-sig₁₇-zu kug-še₃ he₂-sa₁₀-sa₁₀
kug-babbar-zu niŋ₂ za-ha-am-še₃ he₂-sa₁₀-sa₁₀
urud-zu a-gar₅-še₃ he₂-sa₁₀-sa₁₀
a-ga-de₃{ki} a₂-tuku-zu a₂-ni he₂-eb-ta-kud
{kuš}lu-ub₂ dag-si-ni na-an-il₂-il₂-e
{anše}ni-is-kum-zu a₂-ni na-an-hul₂-e ud šu₂-a he₂-nu₂
iri{ki}bi šag₄-ŋar-ra he₂-ni-ib-ug₇-e
dumu-gir₁₅ ninda sag₉-ga gu₇-gu₇-zu u₂-šim-e ha-ba-nu₂
lu₂ saŋ₅-e ba-zig₃-ga-zu
<unk> <unk> ŋiš-ur₃-ra-na he₂-gu₇-e
{ŋiš}ig gal {kuš}gur₂₁ e₂ ad-da-na-ka
{kuš}gur₂₁-bi zu₂-ni-ta he₂-ur₅-re
e₂-gal šag₄ hul₂-la du₃-a-za šag₄ sag₃ he₂-en-šub ŋal₂-la-za
lu₂ hul edin ki sig₉-ga-ke₄ gu₃ hu-mu-ra-ra-ra
ki uz-ga šu-luh-ha ŋar-ra-zu
ka₅ du₆ gul-gul-la-ke₄ kun he₂-ni-ib-ur₃-ur₃-re ka₅-zu
abula kalam-ma ŋar-ra-zu
u₃-ku-ku{mušen} mušen šag₄ sag₃-ga-ke₄ gud₃ he₂-em-ma-an-us₂
iri{ki} tigi-da u₃ nu-ku-ku-za
šag₄ hul₂-la-da nu-nu₂-za
tur₃-e si gud {d}nanna-ke₄
edin ki sig₉-ga-ke₄ ni₁₀-ni₁₀-na-gin₇ šeg₁₁ hu-mu-un-gi₄-gi₄-gi₄
gu₂ {ŋiš}ma₂ gid₂-da id₂-da-zu u₂ gid₂-da he₂-em-mu₂
har-ra-an {ŋiš}gigir-ra ba-ŋar-ra-zu u₂-a-nir he₂-em-mu₂
2(diš)-kam-ma-še₃ gu₂ ma₂ gid₂-da ki a-la₂ id₂-da-zu
šeg₉-bar mul muš ul₄ kur-ra-ke₄ lu₂ na-an-ni-ib-dib-be₂
edin šag₄ u₂ sag₉-ga mu₂-a-zu gi er₂-ra he₂-em-mu₂
a-ga-de₃{ki} a dug₃-ga de₂-a-zu a mun-na he₂-em-de₂ id₂-da
iri{ki}bi-a ga-tuš bi₂-in-dug₄-ga ki-tuš na-an-ni-dug₃-ge
a-ga-de₃{ki}a ga-nu₂ bi₂-in-dug₄-ga ki-nu₂ na-an-ni-dug₃-ge
i-ne-eš₂ {d}utu ud ne-e-a ur₅ he₂-en-na-nam-ma-am₃
gu₂ {ŋiš}ma₂ gid₂-da id₂-da-ba u₂ gid₂-da ba-an-mu₂
har-ra-an {ŋiš}gigir-ra ba-ŋar-ra-ba u₂-a-nir ba-an-mu₂
2(diš)-kam-ma-še₃ gu₂ {ŋiš}ma₂ gid₂-da ki a-la₂ id₂-da-ba
šeg₉-bar mul muš ul₄ kur-ra-ke₄ lu₂ nu-mu-ni-in-dib-be₂
edin šag₄ u₂ sag₉-ga mu₂-a-bi gi er₂-ra ba-an-mu₂
a-ga-de₃{ki} a dug₃-ga de₂-a-bi a mun-na ba-an-de₂
iri{ki}bi-a ga-tuš bi₂-in-dug₄-ga ki-tuš nu-um-ma-an-da-dug₃
a-ga-de₃{ki}a ga-nu₂ bi-in-dug₄-ga ki-nu₂ nu-um-ma-an-na-dug₃
a-ga-de₃{ki} hul-a {d}inana za₃-mi₂
...
...ba-de₆
...an-ne₂ im-us₂-bi
an-ne₂...ba-ed₃
...kug im-da-du₃-a-bi
...
egir-še₃ niŋ₂ na-me nu-sag₉-de₃
e₂ tuku₄-e erim₃ sag₃ di-de₃
na-ra-am{d}suen-e maš₂-ŋi₆-ka igi...
...
...šu bal-e-gin₇
gu₂ ŋar-ra-ni sag₂ mu-na-ab-dug₄
erin₂-na-na zig₃-ga₁₄ ba-ni-ŋar
a₂-tuku kisal mah-a ku₄-ku₄-gin₇
e₂-kur-še₃ šu keše₂ ba-ši-ak
dub₃-tuku lirum₃-še₃ gam-e-gin₇
gi-gun₄-še₃ 3(u) giŋ₄ ba-ši-ak
nitah lu₂ <unk> iri ri-ri
...gal-gal ba-ši-lah₄
e₂-e kur erin-na nu-me-a
ha-zi-in{urud} gal-gal i₃-ma-ta-de₂
...a₂ <unk> na-bi-da u₃-sa-ar ba-ak
ugur₂ mah a-eštub dugud-a-gin₇ daŋal-gin₇
gi₂-dim gal-gal-bi kuš₃-a bi₂-sig₁₀-sig₁₀ e₂-kur-ra-a <unk>{urud}
ur₂-bi-a gi₂-dim ba-ŋar
...
...ba-da-kud
...silim-ma-bi al-e bi₂-in-šub
...silim-silim-bi...
...
...<unk> <unk>...<unk>
...<unk>...<unk>
...<unk>...
...
giri₁₇ ba-an-dub saŋ...
meš₃ meš₃-a an-ta...
u₃-ri₂-in lu₂-lul...lu₂ zid-ra an-ta...<unk>...
{d}en-lil₂-le e₂...
eš₃ gi tur-tur...
...igi-nim-še₃...

Cuneiform:
<SURFACE>
𒊕𒆠𒁍𒁕𒀭𒂗𒆤𒇲𒆤
𒆧𒆠𒄞𒀭𒈾𒁶𒅎𒂦𒂵𒋫
𒂍𒆠𒀕𒆠𒂵𒄞𒈤𒁶𒅖𒊏𒈪𒉌𒅁𒄤𒀀𒋫
𒆠𒌓𒁀𒊬𒊒𒄀𒈗𒀀𒂵𒉈𒆠𒊏
𒋝𒋫𒅆𒉏𒂠𒀭𒂗𒆤𒇷
𒉆𒂗𒉆𒈗𒆷𒈬𒌧𒈾𒀭𒋧𒈠𒋫
𒌓𒁀𒀊𒀀𒂵𒉈𒆠𒆬𒀭𒈹𒆤
𒃣𒈤𒀀𒉌𒂠𒅎𒈠𒀭𒆕𒆕
𒌌𒈦𒆠𒀀𒄑𒄖𒍝𒁀𒉌𒅔𒁺
𒇽𒌉𒉋𒁉𒂍𒆕𒅇𒁶
𒌉𒌉𒁕𒃣𒂷𒂷𒁶
𒂍𒃻𒂵𒊏𒃻𒁲𒁲𒉈
𒌷𒆠𒁉𒂉𒆠𒃻𒋧𒈬𒉈
𒌧𒁉𒌑𒉪𒅅𒅥𒅇𒉈
𒌧𒁉𒀀𒉪𒅅𒅘𒅘𒉈
𒊕𒀀𒋗𒉀𒀀𒆦𒄾𒇷𒉈
𒆠𒂡𒈠𒌧𒅊𒄀𒉈
𒇽𒍪𒅇𒉈𒌨𒁉𒅥𒅇𒉈
𒇽𒁇𒊏𒄷𒉡𒍪𒁶𒀭𒈾𒆸𒆸𒉈
𒈥𒄩𒅆𒆠𒇷𒌝𒈠𒄥𒊒𒉈
𒌋𒅗𒆪𒁉𒄠𒋛𒈤𒀖𒍝𒍝𒌑𒈠𒄠𒆠𒁁𒁺
𒊮𒋻𒂼𒆷𒆤𒌨𒁉𒋳𒋳𒄀𒉈
𒌨𒂠𒌨𒉏𒁰𒆳𒊏𒇻𒀀𒈝𒋠𒋤𒋛𒌋𒊊𒆳𒊏𒀲𒆳𒊏
𒆬𒀭𒈹𒆤𒅇𒉡𒌝𒅆𒆪𒆪
𒌓𒁀𒀀𒂵𒉈𒆠𒂍𒍩𒀀𒁀𒆬𒄀𒈪𒉌𒅔𒋛
𒂍𒍩𒌓𒊏𒁀𒆬𒌓𒈪𒉌𒅔𒋛
𒂍𒍑𒁍𒁕𒊺𒁀𒍏𒀭𒈾𒎎𒆸𒍝𒆳𒈾𒁲𒅎𒈪𒅔𒅗𒅗
𒄦𒁉𒁇𒋫𒅎𒁀𒀭𒃡
𒌝𒈠𒁉𒀜𒄄𒄄𒁀𒀭𒋧
𒀊𒁀𒁉𒅗𒅗𒈠𒁀𒀭𒋧
𒆠𒂖𒁉<unk>𒁀𒀭𒋧
𒄨𒁉𒀉𒄑𒆪𒆷𒁀𒀭𒋧
𒌉𒌉𒇲𒁉𒊮𒄾𒆷𒁀𒀭𒋧
𒌝𒈨𒂵𒇲𒋗𒁍𒌉𒄊𒀴𒆤𒉈𒌝𒈨𒂵𒇲𒌉𒄊𒀴𒆤𒉈
𒄑𒀠𒃻𒋪𒁕𒂊𒉈𒅎𒁲𒉈
𒌷𒆠𒊮𒁉𒁆𒈜𒀀𒁇𒁉𒋫𒄀𒁍𒍝𒄠𒍝𒄠𒈠
𒋼𒀀𒄑𒈣𒍑𒁉𒋆𒈨𒃻𒊏
𒆳𒆳𒌑𒊩𒆷𒄿𒅎𒈿
𒌧𒁉𒆠𒊷𒂵𒅆𒉈𒅁𒂃
𒈗𒁉𒉺𒇻𒀭𒈾𒊏𒄠𒀭𒂗𒍪𒂊
𒁈𒆬𒀀𒂵𒉈𒆠𒂠𒌓𒉈𒂠𒅎𒌓𒁺
𒂦𒁉𒄯𒊕𒁶𒀭𒉌𒅎𒍑...𒃲
𒆍𒃲𒀀𒁀𒀀𒇉𒄘𒃼𒀀𒀊𒁀𒂠𒁺𒅇𒁶𒌤𒀀𒁶
𒆬𒀭𒈹𒆤𒅗𒁉𒅅𒉈𒅔𒋺
𒆠𒂗𒄀𒊏𒃻𒂵𒉎𒁀𒋫𒄑𒈣𒅎𒁕𒁍𒉈
𒈥𒌅𒆳𒊏𒇽𒊺𒉡𒍪
𒄞𒌌𒈧𒌌𒁕𒈬𒌧𒈾𒁕𒀭𒆭𒆭
𒈨𒈛𒄩𒆠𒇽𒆳𒈪𒂵𒆤
𒃻𒋗𒉽𒉽𒊏𒈬𒌧𒈾𒊏𒀊𒇯𒁺𒉈𒆳𒆳𒊏
𒉏𒆠𒋢𒂔𒆠𒀲𒁈𒇲𒁶𒃻𒈬𒈾𒀊𒇲𒇲
𒉺𒋼𒋛𒉺𒋼𒋛𒋃𒂊𒉈...
𒊕𒂅𒄘𒂔𒈾𒆤𒉈
𒉻𒀭𒈹𒌗𒁕𒍠𒈬𒁉𒋛𒀀𒀭𒁲𒂊𒉈
𒆍𒃲𒀀𒂵𒉈𒆠𒅗𒀀𒁶𒊨𒈪𒉌𒅁𒅅
𒉻𒀭𒈹𒁉𒆬𒀭𒈹𒆤𒋗𒋼𒂷𒉡𒍪
𒌉𒂠𒁶𒂍𒆠𒃻𒁲𒁕𒆷𒆷𒁉𒉡𒌝𒄄𒆕𒅇𒉈
𒅗𒂍𒆳𒊏𒈨𒁶𒁀𒀭𒃻
𒀀𒂵𒉈𒆠𒇧𒂊𒈬𒌧𒈾𒇲𒇲
𒌌𒈦𒆠𒀀𒉎𒅎𒈠𒉌𒅔𒋼
𒌷𒆠𒋫𒂉𒊏𒉌𒁀𒊏𒁺
𒆠𒂖𒃣𒈾𒊒𒁍𒁶
𒆬𒀭𒈹𒆤𒀊𒀀𒂵𒉈𒆠𒈬𒌧𒊒
𒌨𒊕𒄑𒆪𒀀𒊕𒂷𒂷𒁶
𒌷𒆠𒋫𒀞𒊿𒊿𒅎𒈠𒊏𒌓𒁺𒅎𒈠𒊏𒀭𒊑
𒇽𒉽𒊏𒊏𒃮𒁀𒉌𒅔𒊑
𒌓𒉡<unk>𒀀𒀭𒌓𒉡<unk>𒀀𒀭
𒊓𒉆𒂗𒈾𒂇𒉆𒈗𒆷
𒈠𒀭𒋛𒌝𒄑𒄖𒍝𒉆𒈗𒆷𒋧𒈠
𒀭𒎏𒅁𒆤𒂍𒋗𒈨𒁺𒈾𒁀𒉌𒅔𒆭
𒌷𒆠𒅗𒅗𒈠𒁉𒀭𒌓𒁀𒀭𒁺
𒄑𒌆𒉿𒁉𒀭𒂗𒆠𒆤𒁀𒀭𒁺
𒈨𒉈𒀭𒉌𒅎𒍑𒊓𒀀𒁉
𒀭𒉌𒀭𒊮𒂵𒁀𒂊𒇯𒁺𒁀𒀭𒌓𒁺𒁀𒀭𒁺
𒄑𒈣𒈮𒆬𒅎𒆕𒆕𒀀𒁉
𒀭𒂗𒆠𒆤𒍪𒀊𒀀𒈪𒉌𒅔𒁍
𒄑𒆪𒁉𒀭𒈹𒆤𒁀𒀭𒁺
𒀊𒀀𒂵𒉈𒆠𒍣𒁉𒋦𒄩𒌉𒊏𒁶𒇉𒊏𒁀𒀭𒌀
𒌷𒆠𒌨𒁉𒅆𒁉𒀀𒀭𒁕𒅅
𒄠𒋛𒈤𒁶𒄘𒆠𒂠𒈪𒉌𒅁𒃻
𒄞𒈤𒁶𒋛𒀀𒀭𒁕𒅍𒅍
𒃲𒁔𒌀𒀀𒁶𒊕𒀀𒀭𒈠𒍢𒊑
𒀞𒁶𒉆𒂂𒁀𒀀𒀭𒁕𒀊𒁻𒁻𒂊
𒉆𒈗𒀀𒂵𒉈𒆠𒆠𒆪𒄀𒈾𒄭𒉡𒆪𒅇𒉈
𒂕𒁉𒃻𒈾𒈨𒉡𒊷𒄀𒉈
𒂍𒇧𒂊𒌿𒉺𒃶𒁲𒉈𒋧𒋧𒄀𒁮
𒀭𒈾𒊏𒄠𒀭𒂗𒍪𒈧𒈪𒅗𒅆𒁀𒉌𒅔𒂃𒀀
𒊮𒂵𒉌𒂠𒈬𒌧𒍪𒅴𒈾𒉡𒌝𒂷𒂷𒇽𒁕𒉡𒈬𒌧𒁕𒀊𒁉
𒂍𒇧...
𒂍𒉌𒈧...
𒉆𒂍𒆳𒊏𒂠𒌆𒈬𒁍𒊏𒁀𒀭𒌆
𒄑𒇀𒊏𒉌𒄀𒆤𒈣𒊮𒂵𒁀𒀭𒋙𒄑𒆕𒁇𒊏𒀭𒋛
𒄑𒈣𒋽𒊏𒉌𒈰𒁀𒊏𒀭𒋛𒅅𒋛𒄑𒈣𒋽𒊏𒈾<unk>...
𒀉𒌋𒆤𒀀𒉆𒈗𒆷𒅗𒉌𒅎𒈠𒊏𒀭𒁀𒁀𒀉𒋗𒌌𒀀
𒀭𒈾𒊏𒄠𒀭𒂗𒍪𒈬𒐌𒀀𒀭𒈬𒌧𒄀𒂗
𒈗𒈬𒐌𒀀𒀭𒋗𒊕𒂷𒅗𒂵𒀀𒁀𒅆𒅎𒈪𒅔𒂃𒀀
𒊮𒂵𒉌𒂠𒈬𒌧𒍪𒅴𒈾𒉡𒂷𒂷𒇽𒁕...
𒂍𒂠𒈧𒀀𒀭𒅆𒁍𒉈
𒂍𒆕𒀀𒈧𒀀𒉡𒈬𒌧𒉈𒅅
𒈫𒄰𒈠𒂠𒂍𒂠𒈧𒀀𒀭𒅆𒁍𒉈
𒂍𒆕𒀀𒈧𒀀𒉡𒈬𒌧𒉈𒅅
𒉌𒋧𒂵𒈾𒋗𒀀𒁄𒂊𒉈
𒀭𒂗𒆤𒃻𒅗𒂵𒉌𒁀𒂗𒉈𒉽
𒄘𒃻𒊏𒉌𒉺𒃶𒁀𒀭𒁕𒀊𒅗
𒂟𒈾𒉌𒍣𒂵𒁀𒉌𒅔𒃻
𒀉𒌇𒆦𒈤𒂠𒆭𒆭𒁶
𒂍𒆳𒂠𒋗𒆟𒁀𒅆𒅔𒀝
𒄭𒌇𒋗𒆗𒂠𒃵𒂊𒁶
𒄀𒀕𒈾𒀸𒌍𒂆𒁀𒅆𒅔𒀝
𒍑𒇽𒆷𒂵𒌷𒆠𒁺𒁺𒁶
𒂍𒂠𒄑𒌉𒂠𒃲𒃲𒁀𒅆𒅔𒊑𒊑
𒂍𒆳𒄑𒈣𒈤𒁶𒄢𒄢𒇻𒉈
𒆳𒆬𒁀𒀠𒁶𒅖𒂃𒅇𒉈
𒄯𒊕𒎎𒍝𒆳𒈾𒁶𒋻𒊑𒉈
𒌷𒆠𒀭𒅎𒊑𒁀𒀭𒌤𒀀𒁶𒄘𒆠𒂠𒂷𒂷𒉈
𒂍𒂊𒆳𒄑𒂞𒋻𒉡𒈨𒀀
𒍏𒄩𒍣𒅔𒃲𒃲𒁀𒅆𒅔𒌤𒌤
𒍏𒂇𒍂𒂵𒀉𒈫𒈾𒁉𒁕𒌓𒊬𒁀𒀭𒀝
𒌫𒁉𒀀𒍏𒆤𒁴𒁀𒀭𒃻
𒁼𒌧𒈠𒅗𒆠𒁀𒂊𒇲
𒉺𒁉𒀀𒍏𒄩𒍣𒅔𒁀𒀭𒃻
𒂍𒂊𒄨𒂦𒂵𒁶𒄘𒆠𒂠𒁀𒀭𒁕𒀊𒇲
𒄘𒆳𒆳𒊏𒆠𒂠𒁀𒀭𒁕𒀊𒇲
𒄑𒋄𒁉𒅎𒈠𒊏𒀭𒉣𒉣
𒅎𒀀𒀭𒀀𒀭𒀭𒈾𒁀𒂊𒇯𒁺
𒄑𒆍𒈾𒆤𒁀𒊏𒀭𒋛𒅅𒌨𒌧𒈠𒁀𒉽𒁀𒌀
𒆍𒊺𒉡𒋻𒁕𒊺𒄿𒉌𒅔𒋻
𒋗𒌧𒈠𒋫𒊺𒁀𒁕𒀭𒋻
𒆍𒁲𒈠𒁉𒄑𒀠𒂊𒉈𒅔𒊏
𒆳𒆳𒊑𒁲𒁲𒁉𒁀𒉽
𒀀𒃼𒈤𒀀𒄞𒄩𒂼𒆷𒁶𒀀𒊮
𒂍𒆳𒊏𒍏𒆤𒁴𒃲𒃲𒁉𒌑𒌑𒀀𒉈𒅔𒋧𒋧𒍏𒄩𒍣𒅔
𒃟𒂍𒌓𒉡𒍪𒁀𒌧𒂊𒅆𒄿𒉌𒅔𒁇
𒁾𒊿𒆬𒀭𒊑𒂊𒉈𒆤𒌵𒆠𒅆𒄿𒉌𒅔𒁇
𒆷𒄩𒈠𒁾𒇲𒃲𒂍𒂊𒁻𒂵𒁉
𒇽𒀭𒉣𒅥𒀀𒉡𒈨𒌍𒀀
𒀭𒈾𒊏𒄠𒀭𒂗𒍪𒊮𒉈𒅗𒁀𒀭𒉺
𒄑𒂞𒄑𒋗𒌫𒎙𒄑𒍝𒁀𒈝𒄑𒌆
𒄑𒄀𒀕𒈾𒁉𒌍<unk>𒁀𒀭𒋩𒋩
𒆬𒄀𒁉𒈪𒋛<unk>𒊏𒉈𒅔𒀝
𒆬𒌓𒁉𒋢𒇻𒂠𒋢𒇻𒂠𒋓𒊏𒉈𒅔𒀝
𒍏𒁉𒊺𒈤𒁺𒀀𒁶𒋼𒀀𒊏𒉈𒅔𒋛𒋛
𒆬𒁉𒆬𒁶𒂊𒅎𒁶𒂊
𒍝𒁉𒍝𒁶𒂊𒅎𒁶𒂊
𒍏𒁉𒌣𒅎𒄸𒁉
𒃻𒂵𒌷𒆠𒅆𒌨𒀀𒉡𒈨𒀀
𒂍𒂊𒄑𒈣𒃲𒃲𒋼𒀀𒊏𒁀𒀭𒍑
𒂍𒀭𒂗𒆤𒇲𒂠𒄑𒈣𒃲𒃲𒋼𒀀𒊏𒁀𒀭𒍑
𒃻𒂵𒌷𒆠𒋫𒁀𒊏𒌓𒁺
𒃻𒂵𒌷𒆠𒋫𒌓𒁺𒁕𒉌
𒀀𒂵𒉈𒆠𒁶𒈠𒁉𒁀𒊏𒌓𒁺
𒄑𒈣𒂊𒋼𒀀𒌈𒉽𒌆𒀀𒂵𒉈𒆠𒁀𒉽𒌈𒇧𒂊𒀊
𒌓𒋼𒌍𒅗𒂵𒌧𒌨𒀀𒃻𒊏
𒀀𒈠𒊒𒍣𒂵𒃮𒋗𒃻𒉡𒌇
𒀭𒂗𒆤𒇷𒉆𒂍𒆳𒆠𒉘𒂷𒉌𒁀𒅆𒌨𒀀𒂠𒀀𒈾𒀀𒀭𒅎𒄖𒇻𒀀𒁀
𒆳𒄘𒉈𒈾𒂠𒅆𒈾𒀭𒅍
𒄯𒊕𒂼𒌨𒁉𒉆𒋫𒀭𒋛𒅅
𒌧𒂷𒉡𒋧𒂵𒌧𒈠𒉡𒋃𒁕
𒄖𒋾𒌝𒆠𒌧𒆟𒁕𒉡𒍪
𒁶𒈠𒇽𒍇𒇻𒃌𒌨𒊏𒅊𒀩𒌋𒅗𒆪𒁉𒃣
𒀭𒂗𒆤𒇷𒆳𒋫𒉆𒋫𒀭𒌓𒁺
<unk><unk>𒉅𒄷𒁶𒆠𒀀𒀭𒌑𒍑
𒀉𒁉𒄖𒈧𒀲𒁶𒂔𒈾𒈬𒌧𒈾𒀭𒇲
𒃻𒈾𒈨𒀉𒁉𒆷𒁀𒊏𒌓𒁺
𒇽𒈾𒈨𒀉𒁉𒆷𒁀𒀭𒋺𒋺
𒇽𒆥𒄄𒀀𒄯𒊏𒀭𒈾𒉡𒈬𒌧𒁺
𒄑𒈣𒊏𒃮𒀀𒇉𒁕𒉡𒈬𒌧𒁳𒁉
𒍚𒄀𒀭𒂗𒆤𒇲𒁦𒋫𒁀𒊏𒊏𒀸𒈾𒃰𒁉𒉈𒅔𒍑𒌑𒍑
𒉦𒉣𒇬𒁉𒋫𒁀𒊏𒊏𒀸𒀖𒆪𒁉𒉈𒅔𒍑𒌑𒍑
𒄑𒄘𒅗𒂗𒉡𒌧𒁀𒂊𒆕
𒄯𒊏𒀭𒈾𒇽𒊓𒄤𒁀𒂊𒆪𒁀𒂊𒉺
𒆍𒃲𒌧𒈠𒅗𒄑𒅅𒅎𒈠𒁀𒂊𒁺𒁀𒂊𒌋𒌆
𒆳𒆳𒊏𒂦𒌷𒆠𒉈𒉈𒅗𒅗𒍼𒈪𒉌𒅁𒁉𒉈
𒌷𒆠𒊮𒂔𒁇𒂼𒉡𒈨𒀀𒊬𒊬𒈬𒌧𒉈𒅅𒁉𒅔𒊬
𒌓𒌷𒆠𒁀𒁶𒁶𒈠𒁀𒁀𒋧𒋧𒂵𒁀
𒀀𒃼𒃲𒃲𒂊𒊺𒉡𒌝𒁺𒀀𒊮
𒀀𒃼𒋤𒋤𒄀𒄩𒉡𒌝𒁺𒀀𒊮
𒇥𒄑𒊬𒋭𒃾𒉡𒌝𒁺
<unk>𒁍𒁕𒆷𒁀𒀀𒀭𒄑𒈦𒃵𒆷𒁀𒊬
𒌓𒁀𒉌𒁹𒂆𒂊𒈦𒋡𒀀𒀭
𒊺𒁹𒂆𒂊𒈦𒋡𒀀𒀭
𒋠𒁹𒂆𒂊𒈦𒈠𒈾𒀀𒀭
𒄩𒁹𒂆𒂊𒄑𒁀𒀭𒂊𒌈𒋛
𒆠𒇴𒌷𒆠𒁀𒅗𒄯𒁶𒌈𒉚𒉚
𒃡𒊏𒈿𒀀𒃡𒊏𒁀𒌀
𒂍𒀀𒈿𒀀𒆠𒉡𒌝𒁺
𒌧𒊮𒃻𒁉𒋫𒉎𒁉𒀀𒋗𒅎𒂀𒂀𒉈
𒆠𒃡𒆠𒃲𒀭𒂗𒆤𒇲𒆤
𒌨𒋻𒋛𒂵𒅗𒁀𒉌𒅁𒆟
𒊮𒁀𒇽𒈫𒁺𒌨𒂊𒁀𒉌𒅁𒅥
𒇽𒐈𒁺𒌨𒂊𒁀𒉌𒅁𒅥
𒅗𒁀𒁾𒁾𒊕𒁀𒆪𒆪
𒅗𒁀𒁾𒊕𒆰𒂊𒌍𒁀𒀊𒃻
𒊕𒍣𒊕𒈜𒆷𒋗𒁄𒁀𒉌𒅁𒀝
𒈩𒈩𒂊𒀭𒋫𒄿𒅎𒈿
𒌀𒇽𒈜𒂊𒌀𒇽𒍣𒁕𒆤𒀭𒋫𒈾𒈬𒌧<unk>
𒌓𒁀𒀭𒂗𒆤𒇷𒀊𒃲𒃲𒆷𒉌𒋫
𒀊𒄀𒌉𒌉𒅎𒈠𒊏𒀭𒆕
𒌓𒌓𒁺𒋫𒌓𒋙𒍑𒌿𒁉𒁀𒌉
𒌝𒈠𒌓𒋫𒁀𒊏𒀊𒋺𒀀
𒀊𒁀𒌓𒋫𒁀𒊏𒀊𒋺𒀀
𒍑𒆪𒈤𒈬𒋫𒁀𒊏𒀊𒋺𒀀
𒌓𒐌𒈪𒐌𒂠
𒁆𒐌𒂊𒀭𒌫𒁺𒁀𒁶𒆠𒈬𒌧𒅆𒅁𒍑
𒀚𒈨𒍢𒇷𒇷𒀊𒀭𒅎𒁶𒊮𒁀𒈬𒈾𒀭𒌇𒀚𒇷𒇷𒀊𒀚𒌓𒅗𒁇
𒌝𒈠𒀀𒍍𒈬𒉡𒂷𒂷
𒀊𒁀𒀀𒇽𒁉𒉡𒂷𒂷
𒍑𒆪𒂊𒀀𒂍𒆳𒉡𒂷𒂷
𒆠𒂖𒁉𒋠𒉺𒅁𒁉𒉡𒂷𒂷
𒄨𒁉𒄈𒆥𒉡𒂷𒂷
𒀀𒅆𒁉𒀀𒅆𒂼𒀀𒀀𒀭𒂗𒆤𒇲𒆤
𒇯𒆬𒋢𒍣𒅍𒊒𒄭𒆬𒀭𒂗𒆤𒇲𒆤𒄿𒅎𒂷𒂷𒉈
𒉆𒁉𒂠𒀭𒂗𒆤𒃟𒆬𒁀𒀭𒆭𒊮𒅗𒋰𒁀𒁀𒀭𒈿
𒌓𒁀𒀭𒂗𒍪𒀭𒂗𒆠𒀭𒈹𒀭𒎏𒅁𒀭𒅎𒀭𒌓𒀭𒉺𒌆𒀭𒊺𒉀𒀭𒃲𒃲𒂊𒉈𒀭𒃶𒅎𒈨𒌍
𒊮𒀭𒂗𒆤𒇲𒆤𒀀𒈹𒁲𒅎𒈹𒁲𒂊𒉈𒀀𒊏𒍪𒋫𒁀𒀊𒁉𒉈𒅎𒁍𒉈
𒀭𒂗𒆤𒌷𒌷𒍪𒅎𒅆𒌨𒀀𒌷𒍪𒁶𒃶𒆕
𒄀𒀕𒈾𒍪𒋗𒉈𒅔𒇲𒇲𒂗𒆤𒆠𒁶𒃶𒆕
𒌷𒁀𒊕𒇥𒁀𒃶𒉌𒅁𒋛𒋛
𒇽𒇽𒅇𒍪𒉈𒈾𒀭𒉌𒅔𒅆𒊒𒉈
𒋀𒂊𒋀𒀀𒉌𒅆𒁾𒈾𒀭𒉌𒅔𒌓𒁺
𒆠𒂖𒁉𒃣𒈾𒄑𒅆𒌨𒃶𒂗𒁕𒀊𒊏
𒀜𒁕𒁉𒂍𒁮𒌀𒀀𒈾𒅗𒍼𒁉𒃶𒅎𒈨
𒌅𒄷𒁉𒀊𒋭𒁀𒊺𒃶𒉌𒅔𒁺
𒉅𒄷𒁉𒀉𒁔𒁀𒃻𒃶𒉌𒅁𒊏
𒌅𒄷𒉎𒋼𒀀𒁶𒄯𒁕𒃶𒀝𒂊
𒈫𒄰𒈠𒂠𒀭𒂗𒍪𒀭𒂗𒆠𒀭𒈹𒀭𒎏𒅁𒀭𒅎𒀭𒌓𒀭𒉺𒌆𒀭𒊺𒉀𒀭𒃶𒅎𒈨𒌍
𒌷𒆠𒂠𒅆𒉈𒉈𒄿𒅎𒂷𒂷𒉈
𒀀𒂵𒉈𒆠𒀾𒅆𒌨𒀀𒅎𒈠𒀊𒁄𒂊𒉈
𒌷𒆠𒂍𒆳𒂠𒁀𒂊𒀀𒄉𒂗𒀭𒂗𒆤𒃶𒀀𒀭
𒀀𒂵𒉈𒆠𒂍𒆳𒂠𒁀𒂊𒀀𒄉𒂗𒀭𒂗𒆤𒃶𒀀𒀭
𒂦𒆬𒍪𒂗𒈾𒃴𒁺𒁉𒀀𒉪𒃶𒅎𒁕𒁲
𒄀𒀕𒈾𒍪𒅖𒁶𒃶𒁾
𒁾𒇲𒆷𒄩𒈠𒁻𒁻𒂵𒁉
𒄨𒈤𒃾𒅘𒀀𒁶𒆠𒂠𒃶𒅎𒋫𒂷𒂷
𒅎𒍪𒍪𒀊𒁀𒃶𒅁𒄄
𒅎𒀭𒂗𒆠𒆤𒉆𒋻𒁺𒃶𒀀
𒊺𒍪𒀊𒉆𒁀𒃶𒅁𒄄
𒊺𒀭𒊺𒌁𒂊𒉆𒋻𒁺𒃶𒀀
𒄑𒍪𒌁𒁉𒀀𒃶𒅁𒄄
𒄑𒀭𒎏𒅆𒉄𒁍𒈠𒆤𒉆𒋻𒁺𒃶𒀀
𒄞𒄤𒄤𒂊𒁮𒃶𒂗𒄤𒂊𒄤𒄤𒍪𒁮𒉌
𒇻𒋳𒋳𒍪𒌉𒃶𒂗𒋳𒂊𒋳𒋳𒂊𒌉𒉌
𒇳𒁺𒍪𒌉𒆬𒄀𒌍𒅆𒊒𒁕𒈾𒀀𒃶𒅎𒋫𒀊𒊏𒊏
𒋼𒀀𒆤𒍪𒆍𒂠𒁮𒈠𒈾𒅗𒉎𒄩𒁀𒉌𒅁𒇲𒂊
𒂼𒉡𒍼𒍪𒂼𒉡𒁇𒍪𒌉𒃶𒂗𒄄𒄄𒌉𒉌
𒆬𒄀𒍪𒆬𒂠𒃶𒉚𒉚
𒆬𒌓𒍪𒃻𒍝𒄩𒄠𒂠𒃶𒉚𒉚
𒍏𒍪𒀀𒈖𒂠𒃶𒉚𒉚
𒀀𒂵𒉈𒆠𒀉𒌇𒍪𒀉𒉌𒃶𒅁𒋫𒋻
𒋢𒇻𒂠𒁖𒋛𒉌𒈾𒀭𒅍𒅍𒂊
𒀲𒉌𒄑𒄣𒍪𒀉𒉌𒈾𒀭𒄾𒂊𒌓𒋙𒀀𒃶𒈿
𒌷𒆠𒁉𒊮𒃻𒊏𒃶𒉌𒅁𒌀𒂊
𒌉𒂠𒃻𒊷𒂵𒅥𒅥𒍪𒌑𒋆𒂊𒄩𒁀𒈿
𒇽𒉠𒂊𒁀𒍣𒂵𒍪
<unk><unk>𒄑𒃡𒊏𒈾𒃶𒅥𒂊
𒄑𒅅𒃲𒋢𒂊𒌈𒂍𒀜𒁕𒈾𒅗
𒋢𒂊𒌈𒁉𒅗𒉌𒋫𒃶𒄯𒊑
𒂍𒃲𒊮𒄾𒆷𒆕𒀀𒍝𒊮𒉺𒃶𒂗𒊒𒅅𒆷𒍝
𒇽𒅆𒌨𒂔𒆠𒋛𒂵𒆤𒅗𒄷𒈬𒊏𒊏𒊏
𒆠𒊻𒂵𒋗𒈛𒄩𒃻𒊏𒍪
𒈜𒇯𒄢𒄢𒆷𒆤𒆲𒃶𒉌𒅁𒃡𒃡𒊑𒈜𒍪
𒆍𒃲𒌧𒈠𒃻𒊏𒍪
𒅇𒆪𒆪𒄷𒄷𒊮𒉺𒂵𒆤𒌑𒆠𒋧𒂵𒃶𒅎𒈠𒀭𒍑
𒌷𒆠𒁆𒈜𒁕𒅇𒉡𒆪𒆪𒍝
𒊮𒄾𒆷𒁕𒉡𒈿𒍝
𒉣𒇬𒂊𒋛𒄞𒀭𒋀𒆠𒆤
𒂔𒆠𒋛𒂵𒆤𒆸𒆸𒈾𒁶𒅝𒄷𒈬𒌧𒄄𒄄𒄄
𒄘𒄑𒈣𒁍𒁕𒀀𒇉𒁕𒍪𒌑𒁍𒁕𒃶𒅎𒊬
𒄯𒊏𒀭𒄑𒇀𒊏𒁀𒃻𒊏𒍪𒌑𒀀𒉪𒃶𒅎𒊬
𒈫𒄰𒈠𒂠𒄘𒈣𒁍𒁕𒆠𒀀𒇲𒀀𒇉𒁕𒍪
𒊾𒁇𒀯𒈲𒄉𒆳𒊏𒆤𒇽𒈾𒀭𒉌𒅁𒁳𒁉
𒂔𒊮𒌑𒊷𒂵𒊬𒀀𒍪𒄀𒀀𒅆𒊏𒃶𒅎𒊬
𒀀𒂵𒉈𒆠𒀀𒄭𒂵𒌤𒀀𒍪𒀀𒁵𒈾𒃶𒅎𒌤𒀀𒇉𒁕
𒌷𒆠𒁉𒀀𒂵𒆪𒉈𒅔𒅗𒂵𒆠𒆪𒈾𒀭𒉌𒄭𒄀
𒀀𒂵𒉈𒆠𒀀𒂵𒈿𒉈𒅔𒅗𒂵𒆠𒈿𒈾𒀭𒉌𒄭𒄀
𒄿𒉈𒂠𒀭𒌓𒌓𒉈𒂊𒀀𒄯𒃶𒂗𒈾𒉆𒈠𒀀𒀭
𒄘𒄑𒈣𒁍𒁕𒀀𒇉𒁕𒁀𒌑𒁍𒁕𒁀𒀭𒊬
𒄯𒊏𒀭𒄑𒇀𒊏𒁀𒃻𒊏𒁀𒌑𒀀𒉪𒁀𒀭𒊬
𒈫𒄰𒈠𒂠𒄘𒄑𒈣𒁍𒁕𒆠𒀀𒇲𒀀𒇉𒁕𒁀
𒊾𒁇𒀯𒈲𒄉𒆳𒊏𒆤𒇽𒉡𒈬𒉌𒅔𒁳𒁉
𒂔𒊮𒌑𒊷𒂵𒊬𒀀𒁉𒄀𒀀𒅆𒊏𒁀𒀭𒊬
𒀀𒂵𒉈𒆠𒀀𒄭𒂵𒌤𒀀𒁉𒀀𒁵𒈾𒁀𒀭𒌤
𒌷𒆠𒁉𒀀𒂵𒆪𒉈𒅔𒅗𒂵𒆠𒆪𒉡𒌝𒈠𒀭𒁕𒄭
𒀀𒂵𒉈𒆠𒀀𒂵𒈿𒁉𒅔𒅗𒂵𒆠𒈿𒉡𒌝𒈠𒀭𒈾𒄭
𒀀𒂵𒉈𒆠𒅆𒌨𒀀𒀭𒈹𒍠𒊩
...
...𒁀𒁺
...𒀭𒉌𒅎𒍑𒁉
𒀭𒉌...𒁀𒇯𒁺
...𒆬𒅎𒁕𒆕𒀀𒁉
...
𒂕𒂠𒃻𒈾𒈨𒉡𒊷𒉈
𒂍𒇧𒂊𒌿𒉺𒁲𒉈
𒈾𒊏𒄠𒀭𒂗𒍪𒂊𒈧𒈪𒅗𒅆...
...
...𒋗𒁄𒂊𒁶
𒄘𒃻𒊏𒉌𒉺𒃶𒈬𒈾𒀊𒅗
𒂟𒈾𒈾𒍣𒅗𒁀𒉌𒃻
𒀉𒌇𒆦𒈤𒀀𒆭𒆭𒁶
𒂍𒆳𒂠𒋗𒆟𒁀𒅆𒀝
𒄭𒌇𒄒𒂠𒃵𒂊𒁶
𒄀𒀕𒂠𒌍𒂆𒁀𒅆𒀝
𒍑𒇽<unk>𒌷𒊑𒊑
...𒃲𒃲𒁀𒅆𒁻
𒂍𒂊𒆳𒂞𒈾𒉡𒈨𒀀
𒄩𒍣𒅔𒍏𒃲𒃲𒉌𒈠𒋫𒌤
...𒀉<unk>𒈾𒁉𒁕𒅇𒊓𒅈𒁀𒀝
𒅊𒈤𒀀𒄞𒂂𒀀𒁶𒂼𒁶
𒆤𒁴𒃲𒃲𒁉𒌑𒀀𒉈𒋧𒋧𒂍𒆳𒊏𒀀<unk>𒍏
𒌫𒁉𒀀𒆤𒁴𒁀𒃻
...
...𒁀𒁕𒋻
...𒁲𒈠𒁉𒀠𒂊𒉈𒅔𒊒
...𒁲𒁲𒁉...
...
...<unk><unk>...<unk>
...<unk>...<unk>
...<unk>...
...
𒅗𒁀𒀭𒁾𒊕...
𒈩𒈩𒀀𒀭𒋫...
𒅇𒌷𒅔𒇽𒈜...𒇽𒍣𒊏𒀭𒋫...<unk>...
𒀭𒂗𒆤𒇷𒂍...
𒀊𒄀𒌉𒌉...
...𒅆𒉏𒂠...